Järgmisel, Türgi GP-l, hakkas RBRi katlas podisenud vastuolude puder suure hooga üle keema, kui Vettel ja Webber esimese algatusel kokku põrkasid. Loodetud kaksikvõidu asemel tuli leppida kolmanda koha ja katkestamisega. Ent veel hullem oli see, et dr Marko üritas igal moel Webberit juhtunus süüdistada ja toimunu tagamaid  varjata, Horner aga ainult mõmises ebamääraselt. Nüüd oli selge, et ehkki jutu järgi on RBRi sõitjad võrdsed, on Vettel veelgi võrdsem. Silverstone'i tiivaafäär ja Webberi võidujärgne kommentaar "Teise numbri kohta pole üldse paha!" ainult kinnitasid seda. TV-ülekande kaudu kuulis neid sõnu kogu maailm ja võib arvata, et dr Marko oli raevust lõhkemas.